b"\n_START_ARTICLE_\nHMS Wessex (D43)\n_START_SECTION_\nPalvelus\n_START_PARAGRAPH_\nHMS Wessex valmistui 11. toukokuuta 1918, jonka j\xc3\xa4lkeen se liitettiin Suureen laivastoon. Alus oli 12. marraskuuta paikalla Saksan keisarikunnan laivaston antautuessa Scapa Flowssa._NEWLINE_Alus liitettiin kev\xc3\xa4\xc3\xa4ll\xc3\xa4 1919 h\xc3\xa4vitt\xc3\xa4jien uudelleen organisoinnin yhteydess\xc3\xa4 Atlantin laivaston 2. H\xc3\xa4vitt\xc3\xa4j\xc3\xa4laivueeseen. Se siirrettiin 1921 6. H\xc3\xa4vitt\xc3\xa4j\xc3\xa4laivueeseen, kun laivueet jaettiin kahtia muodostettaessa laivueenjohtajan ja kahdeksan h\xc3\xa4vitt\xc3\xa4j\xc3\xa4n laivueita aiemman kahden johtajan ja kuudentoista h\xc3\xa4vitt\xc3\xa4j\xc3\xa4n laivueista._NEWLINE_HMS Wessex liitettiin ennen toista maailmansotaa Portsmouthin Torpedokouluun, jossa se palveli 1939 liikekannallepanoon saakka. Alus liitettiin syyskuussa 1939 Plymouthin 17. H\xc3\xa4vitt\xc3\xa4j\xc3\xa4laivueeseen, jossa palvelivat HMS Keppel, HMS Vanessa, HMS Viscount, HMS Vivacious, HMS Vortigern, HMS Wakeful ja HMS Vesper suojaten Kanaalin saattueita. Laivue nimettiin my\xc3\xb6hemmin 13. H\xc3\xa4vitt\xc3\xa4j\xc3\xa4laivueeksi._NEWLINE_HMS Wessex siirrettiin huhtikuussa 1940 Noren alaisuuteen. Alus kuljetti 14. toukokuuta Hoek van Hollandista Britannian Hollannin laivastoasiamiehen takaisin kotimaahan. Alus siirrettiin Doverin alaisuuteen tukemaan liittoutuneiden maajoukkojen taistelua saksalaisten edetess\xc3\xa4 Belgiaan ja Ranskaan._NEWLINE_HMS Wessex irrotettiin 24. toukokuuta tukemaan tykkitulella liittoutuneiden puolustusta Calais'hen etenevi\xc3\xa4 saksalaisjoukkoja vastaan yhdess\xc3\xa4 HMS Vimieran, HMS Wolfhoundin ja Puolan laivaston ORP Burzan kanssa. Osasto joutui Junkers Ju 87 Stuka sy\xc3\xb6ksypommittajien maaliksi pian tulitoiminnan alettua. Alukseen osui kolme pommia, jotka upottivat sen. HMS Vimiera pelasti aluksen eloonj\xc3\xa4\xc3\xa4neet."